In die paar jare wat dit geneem het om die plaas te verkoop, het die kinders by mnr J H Wenting skoolgegaan. (Kyk Broederstroom skool 022.) Die wagtyd op die trek is darem ook deur ander sensasies soos die koms van die evangelis, Gipsy Smith, en die besoek van Texas Jack se sirkus opgehelder.
In 1945 is die Hertzogprys vir die tweede keer aan Sangiro toegeken met die motivering: “Sangiro is miskien ons fynste prosais. Hy is ‘n gebore skrywer, nie ‘n gemaakte nie. Digterlik-objektief is hy ‘n meester in die vertelkuns…Sangiro se styl tref deur die sober natuurlikheid van mededeling, fris en oorspronklik, deur ‘n dwingende ritme van persoonlike belewing in erns of geestigheid, deur gevoel vir lyn en kleur, deur maat, smaak en ewewig.”
Sangiro as mens, en sy gesin en hulle lot is tiepies vir ‘n Afrikaner van sy tyd. So is ook sy geboortplaas en -huis ‘n weerspiëling van daardie mense en hulle lewens in ‘n tyd van die wordingstryd van ‘n volk. In sy werke word hierdie omstandighede en ook voorwerpe dikwels genoem. So bv die losstaande rondawel wat as melkkamer maar vir hom ook as werkkamer gedien het. Klein dinge wat mens en wêreld sinvol bind.